New Nintendo 2DS XL

New Nintendo 2DS XL (იაპონიაში იყიდებოდა როგორც New Nintendo 2DS LL) — Nintendo-ს მიერ წარმოებული, მერვე თაობის დასაკეცი ორეკრანიანი პორტატიული სათამაშო კონსოლი. ის Nintendo 3DS-ის ოჯახის მეექვსე და ბოლო სისტემაა. კონსოლი ავსტრალიასა და ახალ ზელანდიაში 2017 წლის 15 ივნისს გამოვიდა,  იაპონიასა და სამხრეთ კორეაში – 2017 წლის 13 ივლისს, ხოლო ჩრდილოეთ ამერიკასა და ევროპაში – 2017 წლის 28 ივლისს. ეს მოდელი, ისევე როგორც Nintendo 3DS-ის ყველა სხვა მოდელი, 2020 წლის 31 მარტში შეწყდა იაპონიაში, ევროპაში, ავსტრალიასა და სხვა რეგიონებში (ჩრდილოეთ ამერიკის გარდა). ჩრდილოეთ ამერიკაში მისი წარმოება 2020 წლის 16 სექტემბერს შეწყდა.

Nintendo 2DS-ის მსგავსად, New Nintendo 2DS XL-იც New Nintendo 3DS-ის აპარატურას იყენებს. თუმცა, ამ მოდელს არ აქვს ავტოსტერეოსკოპული 3D დისპლეი, მიკროფონი და კამერა საკინძზეა გადატანილი, დინამიკები კი კონსოლის ქვედა ნაწილშია მოთავსებული. New Nintendo 3DS-ის მსგავსად, მას აქვს განახლებული პროცესორი,  C-Stick-ს სახელით ცნობილი ანალოგური მართვის ღილაკი და დამატებითი ზედა ღილაკები, ასევე NFC მხარდაჭერა Amiibo-სთვის თავსებად თამაშებში გამოსაყენებლად.
 Nintendo Support-ის ინფორმაციით, კონსოლის ბატარეა 3DS თამაშების თამაშისას 3.5-დან 5.5 საათამდე ძლებს, Nintendo DS თამაშებისას – 7-დან 9 საათამდე, ხოლო ძილის რეჟიმში დაახლოებით 3 დღე.

New Nintendo 2DS XL-მა კრიტიკოსებისგან დადებითი შეფასებები მიიღო. კრიტიკოსებმა აღნიშნეს, რომ მან Nintendo 2DS-ისა და New Nintendo 3DS XL-ის მახასიათებლები უფრო ერგონომიულ და ესთეტიკურად მიმზიდველ მოწყობილობაში გააერთიანა, ვიდრე სწორი ფორმის Nintendo 2DS იყო. თუმცა, აღინიშნა ეკრანისა და დინამიკის ხარისხის მცირე უკუსვლა.

2021 წლის 31 მარტის მონაცემებით, New Nintendo 2DS XL კონსოლების სულ 4.8 მილიონი ერთეული გაიყიდა. აქედან 1.24 მილიონი იაპონიაში, 1.83 მილიონი ჩრდილოეთ ამერიკაში, ხოლო 1.73 მილიონი სხვა რეგიონებში (მათ შორის ევროპასა და ავსტრალიაში).

რესურსები ინტერნეტში

New Nintendo 2DS XL — Nintendo-ს ოფიციალური საიტი

სქოლიო

კატეგორია:Nintendo 3DS
კატეგორია:პორტატიული ვიდეო თამაშების კონსოლები
კატეგორია:2017 წელს წარმოდგენილი პროდუქტები
კატეგორია:უკუთავსებადი ვიდეო თამაშების კონსოლები
კატეგორია:მერვე თაობის ვიდეო თამაშების კონსოლები
კატეგორია:2010-იანი წლების სათამაშოები
კატეგორია:ARM-ზე დაფუძნებული კონსოლები